На основу члана 44.Закона о култури („Службени гласник Републике Србије“, број 72/09, 13/16, 30/16 и 6/2020), члана 37. Статута града Ниша ("Службени лист града Ниша", број 88/08, 143/16 и 18/2019) и члана 15. Одлуке о оснивању Народног музеја Ниш („Сл.лист Града Ниша“, бр.2/11, 115/16 и 99/2020)

Скупштина Града Ниша на седници одржаној \_\_\_\_\_\_\_\_\_\_\_ 2021. године донела је

**Р Е Ш Е Њ Е**

I **ДАЈЕ СЕ** **САГЛАСНОСТ** на Програм рада Народног музеја за 2021.годину, број 02 бр. 835/3-20 од 22.12.2020. године, који је донео Управни одбор ове установе на седници одржаој 22.12.2020. године.

II Програм рада Народног музеја Ниш за 2021.годину биће реализован у складу са финансијским планом ове установе за 2021.годину.

III Решење доставити Народном музеју Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

**Председник**

**\_\_\_\_\_\_\_\_\_\_\_\_\_\_\_\_\_\_\_**

**Бобан Џунић**

***О б р а з л о ж е њ е***

Управни одбор Народног музеја Ниш, на седници одржаној 22.12.2020. године, донео је Програм рада Народног музеја Ниш за 2021.годину, број 02 бр. 835/3-20 од 22.12.2020. године и доставио га Секретаријату за културу и информисање на даљу надлежност.

Приоритет установе Народни музеј у 2021. години представљају активности на припреми локалитета Медијана за отварање и на организовању стручних предавања и радионица са циљем популаризације овог археолошког налазишта.

Планира се наставак реализације пројеката који су финансирани средствима Министарства културе и информисања, и то: изложба „Винчанска жена – мит, богиња, мајка“ и презентација монографије „Познонеолитска и раноенеолитска фигурална пластика из северних области централног Балкана“, који је прекинут појавом вируса COVID – 19, као и истраживања на локалитету Велика Хумска чука у селу Хум. Такође, наставља се рад на другој фази пројекта публиковања археолошког материјала са локалитета Вртиште и Велика чесма у селу Вртиште, као и штампање Зборника радова „Вишеслојни праисторијски локалитет Бубањ, ископавања 2008 – 2014 године“ у сарадњи са Археолошким институтом у Београду.

За 2021. годину је планирано да се уреде депои у којима се чува студијски материјал античке збирке. Наставиће се рад на дигитализацији римске збирке у оквиру програма IMUS.

Од више тематских изложби у овој години издвајамо изложбу о средњовековном оружју планирану за другу половину 2021. године и изложбу „Трг ослобођења – некад и сад“, која ће бити реализована у сарадњи са Историјским архивом Ниш.

Одељење књижевне заоставштине Стевана Сремца и Бранка Миљковића ће део планираних активности за 2020. годину пренети у 2021. због немогућности да их реализује у години пандемије. У 2021. години, приступиће се и сређивању материјала који се налази у гаражи у Логору на Црвеном крсту. Приоритет је материјал са археолошких истраживања у нишкој тврђави, а сви налази ће бити препаковани и сортирани.

Издавачка делатност и у 2021. години пратиће музеолошко-изложбене активности Музеја, што укључује и рад на припреми каталога „Збирке разгледница“, превод водича Ћеле-куле на руски и француски језик, пипрему изложбе о пуковнику Мирославу Пилетићу и Зборника Народног музеја Ниш.

Чланом 33. Одлуке о буџету Града Ниша за 2021. годину („Службени лист Града Ниша“, број 114/20) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава индиректним корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Народног музеја Ниш за 2021. годину.

СЕКРЕТАР

Александра Радосављевић